Republicanii fac scut în jurul lui Trump. Mike Johnson a venit să-l sprijine la procesul penal de la New York
Data publicării:
Preşedintele republican al Camerei Reprezentanţilor, Mike Johnson, şi-a manifestat marţi sprijinul faţă de Donald Trump venind la procesul penal împotriva acestuia, ce se desfăşoară la un tribunal din New York. Johnson a acuzat tabăra democraţilor lui Joe Biden că folosesc politic justiţia contra candidatului republican la preşedinţie.
"Este imposibil pentru oricine vede asta în mod obiectiv să nege că sistemul judiciar al ţării noastre este instrumentalizat" împotriva lui Trump, a spus Mike Johnson, într-o scurtă declaraţie dată în faţa sediului tribunalului unde Trump este judecat în dosarul în care este acuzat că a plătit-o pe fosta actriţă de filme pentru adulți Stormy Daniels pentru a ascunde o aventură avută cu aceasta, transmite AFP, preluată de Agerpres.
"Sistemul foloseşte în acest moment toate instrumentele la dispoziţia sa pentru a pedepsi un preşedinte şi a proteja un altul", a continuat Johnson, care a acuzat de asemenea o "ingerinţă electorală" şi desfăşurarea unor "procese politice" contra lui Trump.
Acesta este acuzat în dosarul procesului său penal de falsificarea unor acte contabile ale societăţii Trump Organization pentru a masca o plată de 130.000 de dolari pe care i-ar fi oferit-o înaintea alegerilor prezidenţiale din 2016 fostei starlete porno Stormy Daniels pentru ca aceasta să păstreze tăcerea asupra unei relaţii pe care ei ar fi avut-o în 2006.
Trump este inculpat în patru dosare şi a fost deja condamnat la amenzi grele în două procese civile, pe care le consideră toate orchestrate politic împotriva lui de către democraţii actualului preşedinte Joe Biden, cu care ar urma să se confrunte din nou la alegerile prezidenţiale în noiembrie.